Diskriminacija
Diskriminacija (lat. discriminare) znači odvajati odnosno praviti razliku između pojedinaca ili skupine ljudi na osnovu njihovih socijalnih, etničnih, vjerskih, rasnih, spolnih, starosnih ili drugih osobina. Ovo uključuje i tretman pojedinca ili grupe na osnovu njihovog stvarnog ili percipiranog članstva u određenoj društvenoj grupi ili socijalnoj kategoriji, na način koji je nepovoljniji u odnosu na uobičajeni tretman pojedinca ili skupine. Diskriminirajuće politike, ideje, prakse i zakoni postoje u mnogim zemljama i institucijama širom svijeta, čak i u onim društvima u kojima se diskriminacija općenito prezire. Ona otežava ili u pojedinim slučajevima i onemogućava ostvarivanje određenih prava koja pripadaju pojedincu ili skupini.